भारत में जिस खेल के खिलाड़ी को भगवान का दर्जा दिया गया हो, जिस खेल के लाखों प्रशंसक हो, उसी खेल के कुछ खिलाड़ियों ने लाखों खेल प्रेमियों का दिल तोड़ दिया है. एक बार फिर इस खेल पर कलंक का कालिख पोता गया है. आईपीएल का विवाद से गहरा नाता रहा है क्योंकि इस ट्वेन्टी 20 मुकाबले में पैसे को पानी की तरह बहाया जाता है, लेकिन इस घटना ने तीन खिलाड़ियों को डुबो दिया. जिस तरह श्रीसंत सहित तीन खिलाडी स्पॉट फिक्सिंग के आरोप में पकड़े गए हैं, क्रिकेट के लिए अच्छी खबर नहीं है. पैसों के खातिर अपना ईमान बेचने वाले ये खिलाड़ी किसी देश या टीम के लिए नहीं खेल सकते, बल्कि अपने फायदे के लिए खेल सकते हैं. ये खिलाड़ी इस हद तक गिर जाएंगे, शायद किसी ने सोचा भी नहीं होगा? जब कोई सीनियर खिलाडी इस तरह के मामले में लिप्त पाया जाता है, तब तो खेल प्रेमियों का शक और भी बढ़ता है और विश्वास टूटता है.